CELEX: 32016R0583
Language: el
Date: 2016-04-15 00:00:00
Title: Κανονισμός (ΕΕ) 2016/583 της Επιτροπής, της 15ης Απριλίου 2016, για την τροποποίηση του κανονισμού (ΕΕ) αριθ. 1332/2011 της Επιτροπής, σχετικά με τη θέσπιση κοινών απαιτήσεων για τη χρήση του εναέριου χώρου και για τις επιχειρησιακές διαδικασίες αποφυγής εναέριας σύγκρουσης (Κείμενο που παρουσιάζει ενδιαφέρον για τον ΕΟΧ)

16.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 101/7
            
         ΚΑΝΟΝΙΣΜΌΣ (ΕΕ) 2016/583 ΤΗΣ ΕΠΙΤΡΟΠΉΣ
   της 15ης Απριλίου 2016
   για την τροποποίηση του κανονισμού (ΕΕ) αριθ. 1332/2011 της Επιτροπής, σχετικά με τη θέσπιση κοινών απαιτήσεων για τη χρήση του εναέριου χώρου και για τις επιχειρησιακές διαδικασίες αποφυγής εναέριας σύγκρουσης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 8 παράγραφος 5 και το άρθρο 9 παράγραφος 4,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΕ) αριθ. 1332/2011 της Επιτροπής (2), τα στροβιλοκίνητα αεροπλάνα με μέγιστη πιστοποιημένη μάζα απογείωσης (MCTOM) άνω των 5 700 kg ή τα οποία επιτρέπεται να μεταφέρουν περισσότερους από 19 επιβάτες απαιτείται να είναι εξοπλισμένα με τη νέα έκδοση 7.1 του λογισμικού του συστήματος αποφυγής εναέριας σύγκρουσης (ACAS II), ώστε να αποφεύγεται εναέρια σύγκρουση αεροσκαφών. Η απαίτηση αυτή εφαρμόζεται επίσης στους φορείς εκμετάλλευσης ορισμένων αεροπλάνων που είναι νηολογημένα σε τρίτη χώρα.
            
         
               (2)
            
            
               Επίσης, σύμφωνα με τον κανονισμό (ΕΕ) αριθ. 1332/2011, οι φορείς εκμετάλλευσης από την Ένωση που υπόκεινται στον κανονισμό (ΕΟΚ) αριθ. 3922/91 του Συμβουλίου (3) απαιτείται να εγκαταστήσουν στα αεροπλάνα τους τη νέα έκδοση 7.1 του λογισμικού ACAS II. Ωστόσο, η διάταξη αυτή είναι άνευ αντικειμένου επειδή ο κανονισμός (ΕΟΚ) αριθ. 3922/91 δεν ισχύει πλέον για τους εν λόγω αερομεταφορείς, διότι το παράρτημα III του κανονισμού αυτού έχει καταργηθεί. Αντ' αυτού, για τους αερομεταφορείς αυτούς ισχύει πλέον ο κανονισμός (ΕΕ) αριθ. 965/2012 της Επιτροπής (4), ο οποίος περιέχει τους αναγκαίους εν προκειμένω κανόνες. Συνεπώς, η παρωχημένη διάταξη του κανονισμού (ΕΕ) αριθ. 1332/2011 πρέπει να διαγραφεί.
            
         
               (3)
            
            
               Ο κανονισμός (ΕΕ) αριθ. 1332/2011 περιέχει κανόνες σχετικά με τις επιχειρησιακές διαδικασίες σε περιπτώσεις που το ACAS II παρέχει στο πλήρωμα πτήσης ένδειξη με την οποία συνιστάται ελιγμός για να εξασφαλίζεται ο διαχωρισμός του αεροπλάνου από όλες τις απειλές ή για να διατηρηθεί ο υφιστάμενος διαχωρισμός (συμβουλή επίλυσης). Ο εκτελεστικός κανονισμός (ΕΕ) αριθ. 923/2012 της Επιτροπής (5) πραγματεύεται καλύτερα τους εν λόγω κανόνες, διότι είναι κρίσιμοι όσον αφορά την ασφάλεια τόσο για τους χειριστές όσο και για τους ελεγκτές εναέριας κυκλοφορίας, και ιδίως για τη μεταξύ τους επαφή. Ως εκ τούτου, πρέπει να απαλειφθούν οι κανόνες που σχετίζονται με επιχειρησιακές διαδικασίες του είδους αυτού οι οποίες καθορίζονται στον κανονισμό (ΕΕ) αριθ. 1332/2011.
            
         
               (4)
            
            
               Επομένως, o κανονισμός (ΕΕ) αριθ. 1332/2011 πρέπει να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό βασίζονται στη γνώμη (6) του Ευρωπαϊκού Οργανισμού Ασφάλειας της Αεροπορίας, σύμφωνα με το άρθρο 17 παράγραφος 2 στοιχείο β) και το άρθρο 19 παράγραφος 1 του κανονισμού (ΕΚ) αριθ. 216/2008.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1332/2011 τροποποιείται ως εξής:
   
               1)
            
            
               Το άρθρο 4 απαλείφεται.
            
         
               2)
            
            
               Στο άρθρο 5, οι παράγραφοι 2 και 3 αντικαθίστανται από το ακόλουθο κείμενο:
               «2.   Το άρθρο 3 αρχίζει να ισχύει από την 1η Μαρτίου 2012.
               3.   Κατά παρέκκλιση από την παράγραφο 2, για τα αεροσκάφη με ατομικό πιστοποιητικό πτητικής ικανότητας που έχει εκδοθεί πριν από την 1η Μαρτίου 2012, εφαρμόζεται το άρθρο 3 από την 1η Δεκεμβρίου 2015.».
            
         
               3)
            
            
               Το παράρτημα αντικαθίσταται από το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 25 Αυγούστου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 1332/2011 της Επιτροπής, της 16ης Δεκεμβρίου 2011, σχετικά με τη θέσπιση κοινών απαιτήσεων για τη χρήση του εναέριου χώρου και για τις επιχειρησιακές διαδικασίες αποφυγής εναέριας σύγκρουσης (ΕΕ L 336 της 20.12.2011, σ. 20).
   
      (3)  Κανονισμός (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (ΕΕ L 373 της 31.12.1991, σ. 4).
   
      (4)  Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1).
   
      (5)  Εκτελεστικός κανονισμός (ΕΕ) αριθ. 923/2012 της Επιτροπής, της 26ης Σεπτεμβρίου 2012, για καθορισμό των κοινών κανόνων αέρος και των επιχειρησιακών διατάξεων σχετικά με τις υπηρεσίες και τις διαδικασίες αεροναυτιλίας και την τροποποίηση του εκτελεστικού κανονισμού (ΕΕ) αριθ. 1035/2011 και των κανονισμών (ΕΚ) αριθ. 1265/2007, (ΕΚ) αριθ. 1794/2006, (ΕΚ) αριθ. 730/2006, (ΕΚ) αριθ. 1033/2006 και (ΕΕ) αριθ. 255/2010 (ΕΕ L 281 της 13.10.2012, σ. 1).
   
      (6)  Γνώμη αριθ. 04/2014 του Ευρωπαϊκού Οργανισμού Ασφάλειας της Αεροπορίας, της 16ης Δεκεμβρίου 2014, για την τροποποίηση του εκτελεστικού κανονισμού (ΕΕ) αριθ. 923/2012 της Επιτροπής για καθορισμό των κοινών κανόνων αέρος και των επιχειρησιακών διατάξεων σχετικά με τις υπηρεσίες και τις διαδικασίες αεροναυτιλίας (SERA μέρος Γ).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ
            
               Σύστημα αποφυγής εναέριας σύγκρουσης (ACAS) ΙΙ
            
            (Μέρος-ACAS)
            
               AUR.ACAS.1005 Απαίτηση επιδόσεων
            
            
                     
                        1)
                     
                     
                        Τα κάτωθι στροβιλοκίνητα αεροπλάνα εξοπλίζονται με την έκδοση 7.1 λογισμικού αποφυγής εναέριας σύγκρουσης του ACAS II:
                        
                                    α)
                                 
                                 
                                    αεροπλάνα μέγιστης πιστοποιημένης μάζας απογείωσης άνω των 5 700 kg·
                                 
                              
                                    β)
                                 
                                 
                                    αεροπλάνα που επιτρέπεται να μεταφέρουν περισσότερους από 19 επιβάτες.
                                 
                              
                  
                     
                        2)
                     
                     
                        Αεροσκάφη μη αναφερόμενα στο σημείο 1) τα οποία εξοπλίζονται σε εθελοντική βάση με το ACAS II διαθέτουν την έκδοση λογισμικού αποφυγής εναέριας σύγκρουσης 7.1.
                     
                  
                     
                        3)
                     
                     
                        Το σημείο 1) δεν εφαρμόζεται σε συστήματα μη επανδρωμένων αεροσκαφών.
                     
                  
               AUR.ACAS.1010 ACAS II Εκπαίδευση
            
            Οι φορείς εκμετάλλευσης καθιερώνουν επιχειρησιακές διαδικασίες και εκπαιδευτικά προγράμματα με αντικείμενο το ACAS II, ώστε τα πληρώματα πτήσης να είναι επαρκώς εκπαιδευμένα στην αποφυγή συγκρούσεων και να είναι ικανά να χειρίζονται τον εξοπλισμό ACAS II.»